text: Viser dyr i vinterpels
  28 januar 2013 kl. 09.01
  Givskud Zoo viser for første gang en del af sine dyr i vinterpels. Det sker når parken holder åbent i en del af vinterferien i uge 7.
  Det er kun en del af den zoologiske have, der er vinteråbent - og gæsterne skal gå rundt i parken. Til gengæld bliver der mulighed for at komme bag kulisserne hos bl.a. gorillaer, lemurer og næsehornene. Også løverne kan besøges i deres stalde fra kl. 10 til 14, hvor der også bliver fodret.
  Mange af dyrene - f.eks. ulve og kameler - færdes udendørs i deres flotte tykke vinterpels. Både ulve og kameler er tilpasset temperaturer, der er meget lavere, end hvad vi har oplevet i Danmark. Derfor ser de meget anderledes ud end i sommersæsonen, hvor gæsterne ofte ser dem, mens de smider vinterpelsen - og ser pjuskede ud.
  Det koster 50 kr. at komme ind til vinteråbent i Givskud Zoo.
  